**ตุลาการสมทบในศาลสูงสุดสหรัฐ** (อังกฤษ: Associate Justice of the Supreme Court of the United States) เป็นสมาชิกศาลสูงสุดสหรัฐนอกเหนือไปจากประธานศาลสูงสุดสหรัฐ จำนวนตุลาการสมทบนั้นรัฐสภาสหรัฐเป็นผู้กำหนด ปัจจุบัน รัฐบัญญัติตุลาการ ค.ศ. 1869 (Judiciary Act of 1869) กำหนดให้มีแปดคน

เช่นเดียวกับประธานศาล ตุลาการสมทบนั้นประธานาธิบดีเสนอชื่อให้วุฒิสภารับรองด้วยเสียงข้างมาก ตามความในมาตรา 2 ของรัฐธรรมนูญสหรัฐ ซึ่งบัญญัติว่า ให้ประธานาธิบดี "เสนอชื่อ และโดยคำแนะนำและยินยอมของวุฒิสภา แต่งตั้ง...ตุลาการศาลสูงสุด" แม้รัฐธรรมนูญระบุว่า "ตุลาการ" แต่ชื่อตำแหน่งของบุคคลเหล่านี้ คือ "ตุลาการสมทบ" ตามที่รัฐบัญญัติตุลาการ ค.ศ. 1789 กำหนดให้ใช้

ตามประเพณีแล้ว ในความเห็นของศาล ตุลาการสมทบจะเรียกขานว่า "Mr. Justice" ทว่า ตั้งแต่ ค.ศ. 1980 หนึ่งปีก่อนมีการตั้งตุลาการหญิงครั้งแรก เป็นต้นมา มีการตัด "Mr." ออกเพื่อเลี่ยงการเลือกปฏิบัติทางเพศ

มาตรา 3 ของรัฐธรรมนูญ ระบุว่า ตุลาการสมทบในศาลสูงสุด ตลอดจนตุลาการกลางคนอื่น ๆ อยู่ในตำแหน่งตราบที่ไม่มีความประพฤติเสื่อมเสีย (during good Behavior) หมายความว่า การแต่งตั้งนั้นมีผลชั่วชีวิต และเมื่อวุฒิสภารับรองแล้ว วาระดำรงตำแหน่งย่อมสิ้นสุดลงเมื่อตาย ลาออก เกษียณอายุ หรือถูกถอดเพราะมีการฟ้องให้ขับออกจากตำแหน่ง (impeachment) ในสภาผู้แทนราษฎร และวุฒิสภาวินิจฉัยว่ามีความผิด

ในการลงคะแนนวินิจฉัยคดีที่ฟ้องต่อศาล ตุลาการสมทบหนึ่งคนมีหนึ่งเสียง ประธานศาลก็เช่นกัน แต่ในยามร่างความเห็นของศาล การที่ประธานศาลใช้อำนาจกำหนดตัวตุลาการที่จะเขียนความเห็นนั้นมีอิทธิพลเป็นพิเศษต่อการชี้ขาดคดี และประธานศาลยังเป็นประธานที่ประชุมวินิจฉัยคดี นอกเหนือไปจากหน้าที่ทางธุรการซึ่งตุลาการคนอื่นไม่มี ทั้งได้รับค่าตอบแทนสูงกว่าเล็กน้อย คือ ประธานศาลได้รับเงินจำนวน 255,500 ดอลลาร์สหรัฐต่อปี ส่วนตุลาการสมทบแต่ละคนได้รับเงินจำนวน 244,400 ดอลลาร์สหรัฐต่อปี

ตุลาการสมทบมีอาวุโสตามลำดับการแต่งตั้ง แต่ประธานศาลนั้นมีอาวุโสสูงสุดเสมอ ถ้าตุลาการหลายรายได้รับแต่งตั้งในวันเดียวกัน อายุจะเป็นเกณฑ์กำหนดอาวุโส ในการประชุมวินิจฉัยผลคดี มีประเพณีว่า ตุลาการจะแถลงความคิดเห็นตามลำดับอาวุโส นอกจากนี้ ตามลักษณะ 28 ของประมวลกฎหมายสหรัฐ เมื่อประธานศาลไม่อาจปฏิบัติราชการได้ หรือตำแหน่งประธานศาลว่างลง ตุลาการสมทบจะปฏิบัติหน้าที่แทนตามลำดับอาวุโส ปัจจุบัน ตุลาการสมทบที่มีอาวุโสสูงสุด คือ แคลเรนซ์ โธมัส (Clarence Thomas)

ตุลาการสมทบคนในปัจจุบัน
-----------------------

ปัจจุบัน มีตุลาการสมทบแปดคน เรียงตามลำดับอาวุโสดังนี้

* แคลเรนซ์ โธมัส (1948-06-23) 23 มิถุนายน ค.ศ. 1948 (75 ปี)**แคลเรนซ์ โธมัส**  
 (1948-06-23) 23 มิถุนายน ค.ศ. 1948 (75 ปี)
* แซมูเอล แอลิโต (1950-04-01) 1 เมษายน ค.ศ. 1950 (73 ปี)**แซมูเอล แอลิโต**  
 (1950-04-01) 1 เมษายน ค.ศ. 1950 (73 ปี)
* โซเนีย โซโตมายอร์ (1954-06-25) 25 มิถุนายน ค.ศ. 1954 (69 ปี)**โซเนีย โซโตมายอร์**  
 (1954-06-25) 25 มิถุนายน ค.ศ. 1954 (69 ปี)
* เอเลนา เคแกน (1960-04-28) 28 เมษายน ค.ศ. 1960 (63 ปี)**เอเลนา เคแกน**  
 (1960-04-28) 28 เมษายน ค.ศ. 1960 (63 ปี)
* นีล กอร์ซัช (1967-08-29) 29 สิงหาคม ค.ศ. 1967 (56 ปี)**นีล กอร์ซัช**  
 (1967-08-29) 29 สิงหาคม ค.ศ. 1967 (56 ปี)
* เบรตต์ คาวานอห์ (1965-02-12) 12 กุมภาพันธ์ ค.ศ. 1965 (58 ปี)**เบรตต์ คาวานอห์**  
 (1965-02-12) 12 กุมภาพันธ์ ค.ศ. 1965 (58 ปี)
* เอมี คอนีย์ บาร์เร็ตต์ (1972-01-28) 28 มกราคม ค.ศ. 1972 (51 ปี)**เอมี คอนีย์ บาร์เร็ตต์**  
 (1972-01-28) 28 มกราคม ค.ศ. 1972 (51 ปี)
* เคทันจี บราวน์ แจ็กสัน (1970-09-14) 14 กันยายน ค.ศ. 1970 (53 ปี)**เคทันจี บราวน์ แจ็กสัน**  
 (1970-09-14) 14 กันยายน ค.ศ. 1970 (53 ปี)

ตุลาการสมทบอาวุโส
-----------------

ปัจจุบัน มีตุลาการสมทบอาวุโสสี่คน เรียงตามลำดับอาวุโสดังนี้

* แซนดรา เดย์ โอ'คอนเนอร์  (1930-03-26) 26 มีนาคม ค.ศ. 1930 (93 ปี)**แซนดรา เดย์ โอ'คอนเนอร์**   
 (1930-03-26) 26 มีนาคม ค.ศ. 1930 (93 ปี)
* แอนโธนี เคนเนดี  (1936-07-23) 23 กรกฎาคม ค.ศ. 1936 (87 ปี)**แอนโธนี เคนเนดี**   
 (1936-07-23) 23 กรกฎาคม ค.ศ. 1936 (87 ปี)
* เดวิด ซูเตอร์  (1939-09-17) 17 กันยายน ค.ศ. 1939 (84 ปี)**เดวิด ซูเตอร์**   
 (1939-09-17) 17 กันยายน ค.ศ. 1939 (84 ปี)
* สตีเฟน เบรเยอร์  (1938-08-15) 15 สิงหาคม ค.ศ. 1938 (85 ปี)**สตีเฟน เบรเยอร์**   
 (1938-08-15) 15 สิงหาคม ค.ศ. 1938 (85 ปี)

อ้างอิง
-------

1. ↑
2. ↑  Joan Biskupic, *Sandra Day O'Connor: How the First Woman on the Supreme Court Became Its Most Influential Justice* (New York: HarperCollins, 2005), 101.
3. ↑  Mears, Bill (2014-06-20). "Supreme Court justices: They do OK financially". *CNN*. สืบค้นเมื่อ 2010-02-17.

ดูเพิ่ม
-------

* ศาลสูงสุดสหรัฐ
* ประธานศาลสูงสุดสหรัฐ

แหล่งข้อมูลอื่น
---------------

* Historic collection of Supreme Court decisions and biographies indexed by judge name